Man to! nich stan un snacken!
Mi dükt, dat kumt uns oppe Hacken!
Man orri utlangt inne Schritt!
Süh an! de Wellen kamt al mit!
Al links un rechts en lange Stręk!
De breedt sik ut, as weer't en Dęk.
De eerste glitt
Man Schritt vœr Schritt,
Doch treckt de glik de twete mit,
De drütte kumt, as wenn se spęlen,
As Arfen trünnelt langs de Dęlen,
Noch jümmer een, un een, un mehr,
Un noch een babn derœwer her!
Koppheister, lingelangs in Reegen,
Un springn, un op un dal int Weegen,
Un hild un vœrwarts all to hopen
As goll dat inne Wett to lopen!